Document ID: 32008D0444

ΑΠΌΦΑΣΗ ΤΗΣ ΕΠΙΤΡΟΠΉΣ
της 5ης Ιουνίου 2008
σχετικά με τη χρηματοδοτική συνδρομή της Κοινότητας στο πλαίσιο έκτακτων μέτρων για την καταπολέμηση του καταρροϊκού πυρετού του προβάτου στη Γερμανία το 2007
[κοινοποιηθείσα υπό τον αριθμό Ε(2008) 2363]
(Το κείμενο στη γερμανική γλώσσα είναι το μόνο αυθεντικό)
(2008/444/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 9 παράγραφος 2,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (2), και ιδίως το άρθρο 3 παράγραφος 3 και το άρθρο 3 παράγραφος 5,
Εκτιμώντας τα ακόλουθα:
(1)
Η απόφαση 90/424/ΕΟΚ καθορίζει τις διαδικασίες που διέπουν τη χρηματοδοτική συνδρομή της Κοινότητας για συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Για να διευκολυνθεί η όσο το δυνατόν ταχύτερη εξάλειψη του καταρροϊκού πυρετού του προβάτου, τα κράτη μέλη λαμβάνουν χρηματοδοτική συνδρομή για την κάλυψη του κόστους ορισμένων μέτρων καταπολέμησης των εστιών καταρροϊκού πυρετού του προβάτου.
(2)
Το άρθρο 3 παράγραφος 5 της απόφασης 90/424/ΕΟΚ καθορίζει κανόνες για το ποσοστό των δαπανών των κρατών μελών οι οποίες μπορούν να καλυφθούν από τη χρηματοδοτική συνδρομή της Κοινότητας.
(3)
Η καταβολή της χρηματοδοτικής συνδρομής της Κοινότητας στο πλαίσιο των έκτακτων μέτρων καταπολέμησης του καταρροϊκού πυρετού του προβάτου υπόκειται στους κανόνες που καθορίζονται στον κανονισμό (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/EOK του Συμβουλίου (3). Ο κανονισμός αυτός εφαρμόζεται στη χρηματοδοτική συνδρομή που χορηγεί η Κοινότητα στα κράτη μέλη για τις επιλέξιμες δαπάνες που ορίζονται σ’ αυτόν για ορισμένα μέτρα εξάλειψης νόσων στις καταστάσεις που περιγράφονται στο άρθρο 3 παράγραφος 1 της απόφασης 90/424/ΕΟΚ.
(4)
Το 2007 εκδηλώθηκαν κρούσματα καταρροϊκού πυρετού του προβάτου στη Γερμανία. Η εμφάνιση της νόσου αυτής αποτελεί σοβαρό κίνδυνο για το κοινοτικό ζωικό κεφάλαιο.
(5)
Ως εκ τούτου, η Γερμανία έλαβε τα αναγκαία έκτακτα μέτρα για να αποφευχθεί η διάδοση του καταρροϊκού πυρετού του προβάτου.
(6)
Στις 28 Νοεμβρίου 2007 η Γερμανία διαβίβασε τις χρηματοοικονομικές πληροφορίες που απαιτούνται πριν από τη χορήγηση χρηματοδοτικής συνδρομής από την Κοινότητα, σύμφωνα με το άρθρο 6 του κανονισμού (ΕΚ) αριθ. 349/2005.
(7)
Η Γερμανία εκπλήρωσε πλήρως τις τεχνικές και διοικητικές υποχρεώσεις της, όπως προβλέπονται στο άρθρο 3 της απόφασης 90/424/ΕΟΚ και στο άρθρο 6 του κανονισμού (ΕΚ) αριθ. 349/2005.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Χρηματοδοτική συνδρομή της Κοινότητας στη Γερμανία
Η Κοινότητα μπορεί να χορηγήσει χρηματοδοτική συνδρομή στη Γερμανία για τις δαπάνες που πραγματοποίησε το εν λόγω κράτος μέλος το 2007 στο πλαίσιο της λήψης μέτρων για την καταπολέμηση του καταρροϊκού πυρετού του προβάτου, σύμφωνα με το άρθρο 3 παράγραφος 2 της απόφασης 90/424/ΕΟΚ.
Άρθρο 2
Διαδικασίες πληρωμής
Καταβάλλεται μια πρώτη δόση ύψους 950 000 ευρώ ως τμήμα της κοινοτικής χρηματοδοτικής συνδρομής που προβλέπεται στο άρθρο 1.
Άρθρο 3
Αποδέκτης
Η παρούσα απόφαση απευθύνεται στην Ομοσπονδιακή Δημοκρατία της Γερμανίας.
Βρυξέλλες, 5 Ιουνίου 2008.

Labels: 19
5
0
6
18